รัฐบาลไทย-ข่าวทำเนียบรัฐบาล-นายกรัฐมนตรี ลงพื้นที่ “ขอนแก่น” ติดตามงานส่งเสริมเกษตรแปลงใหญ่
วันพฤหัสบดีที่ 22 มิถุนายน 2560
นายกรัฐมนตรี ลงพื้นที่ “ขอนแก่น” ติดตามงานส่งเสริมเกษตรแปลงใหญ่
นายกรัฐมนตรี ลงพื้นที่ “ขอนแก่น” ติดตามงานส่งเสริมเกษตรแปลงใหญ่สหกรณ์โคนมขอนแก่น จํากัด ส่งเสริมเกษตรกรลดต้นทุนและเพิ่มผลผลิต สร้างรายได้เพิ่มขึ้น 95.69 ล้านบาท
พลเอกประยุทธ์ จันทร์โอชา นายกรัฐมนตรี พร้อมด้วย พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ และคณะ ลงพื้นที่ติดตามผลการดําเนินงานตามนโยบายปฏิรูปภาคการเกษตร ของกระทรวงเกษตรและสหกรณ์ ณ สหกรณ์โคนมขอนแก่น จํากัด บ้านซําจาน ตําบลบ้านค้อ อําเภอเมือง จังหวัดขอนแก่น โอกาสนี้ นายกรัฐมนตรีได้มอบอุปกรณ์การตลาดและเงินทุนให้กับสหกรณ์โคนมขอนแก่น จํากัด ได้แก่ โรงรวบรวมน้ํานมดิบมาตรฐานปลอดภัย โรงงานผลิตอาหารสัตว์ รวมทั้งมอบเงินเพื่อดําเนินโครงการธนาคารโคนมทดแทนฝูง จํานวน 4.95 ล้านบาท มอบเงินเพื่อจัดซื้อยางพาราปูพื้นโรงเลี้ยงโคนม 1.99 ล้านบาท มอบเครื่องมือตรวจสารอัลฟาท็อกซินในน้ํานม 10 ชุด นอกจากนี้ยังได้มอบ ส.ป.ก. 4 – 01 ให้กับเกษตรกร 100 ราย พื้นที่ 850 ไร่ เพื่อสนับสนุนให้เกษตรกรมีที่ดินทํากิน พร้อมกันนี้ได้กล่าวมอบนโยบายและพบปะเกษตรกรจํานวน 1,200 คน จากนั้น ได้เยี่ยมชมนิทรรศการภายในงานเกี่ยวกับผลสําเร็จจากการดําเนินนโยบายของกระทรวงเกษตรและสหกรณ์ อาทิ ศูนย์เรียนรู้การเพิ่มประสิทธิภาพสินค้าเกษตร (ศพก.) การดําเนินนโยบาย Zoning by Agri-Map การบริหารจัดการน้ํา มาตรฐานสินค้าเกษตร เกษตรอินทรีย์ การส่งเสริมเกษตรแปลงใหญ่ข้าว มะม่วง และผักปลอดภัย การดําเนินงานตามนโยบายแปลงใหญ่ของสหกรณ์โคนมขอนแก่น จํากัด การส่งเสริมเกษตรกรรุ่นใหม่ Young Smart Farmer รวมทั้งได้เยี่ยมชมโรงผลิตนมโรงเรียนพร้อมกับชมการสาธิตการตรวจสอบคุณภาพนมโรงเรียน ก่อนจะถ่ายภาพร่วมกับนักเรียน จํานวน ๕๐ คน
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยว่า กระทรวงเกษตรและสหกรณ์มีนโยบายปฏิรูปภาคการเกษตรให้เกษตรกรมีรายได้และความภาคภูมิใจในอาชีพ เป้าหมายเพื่อลดต้นทุน เพิ่มผลผลิต และยกมาตรฐานคุณภาพสินค้าเกษตร นําไปสู่ความมั่นคง มั่งคั่ง และยั่งยืน โดยจังหวัดขอนแก่น ได้มีการขับเคลื่อนนโยบายที่สําคัญต่าง ๆ ที่เห็นเป็นรูปธรรม 3 ด้าน ได้แก่ 1) การส่งเสริมการเกษตรแปลงใหญ่ มีจํานวนทั้งสิ้น 145 แปลง พื้นที่ 138,420.50 ไร่ เกษตรกร 15,987 ราย 13 ชนิดสินค้า ได้แก่ ข้าว พืชผัก มะม่วง ฝรั่ง มันสําปะหลัง อ้อย แปลงหญ้า ยางพารา ไม้ดอก/ไม้ประดับ จิ้งหรีด ปลานิล โคเนื้อ โคนม ซึ่งจากการดําเนินงานใน 4 ชนิดสินค้า เกษตรกรสามารถลดต้นทุนได้รวม 49.57 ล้านบาท และเพิ่มผลผลิตรวม 46.12 ล้านบาท มีรายได้เพิ่มขึ้น 95.69 ล้านบาท 2) การสร้างเกษตรกรรุ่นใหม่ Young Smart Farmer ได้สนับสนุนให้มีเกษตรกรรุ่นใหม่ จํานวน 90 ราย ให้เป็นผู้มีความรู้ มีความเชี่ยวชาญในการประกอบอาชีพการเกษตร สามารถนําองค์ความรู้ นวัตกรรม เทคโนโลยีสมัยใหม่ในการผลิตสินค้าเกษตรกรมาใช้ในการพัฒนาการประกอบอาชีพ ซึ่งสอดรับกับแนวทาง Thailand 4.0 และ 3) การส่งเสริมการดําเนินธุรกิจของสหกรณ์โคนม ซึ่งกรมส่งเสริมสหกรณ์ได้ดูแลส่งเสริมสหกรณ์โคนมทั่วประเทศ จํานวน 101 สหกรณ์ สมาชิก 41,128 คน มีปริมาณน้ํานมรวม 2,083.817 ตัน/วัน รวมทั้งสนับสนุนจัดซื้อแผ่นยาง ปูพื้นคอกสัตว์ 40 สหกรณ์ จํานวน 16,800 แผ่น เพิ่มปริมาณการใช้น้ํายาง 240 ตัน งบประมาณ 39.66 ล้านบาท ภายใต้ “โครงการส่งเสริมการใช้ยางพาราในหน่วยงานภาครัฐ” เพื่อเพิ่มการใช้ยางพาราและขยายแผ่นยางพาราปูพื้นคอกสัตว์ให้โคนมที่สุขภาพเท้าที่ดีได้ผลผลิตนมโคเพิ่มขึ้น
“ปัญหาที่ผ่านมาของสหกรณ์ พบว่า มักเป็นเพียงสถาบันการเงินสําหรับดําเนินการดําเนินธุรกรรมการเงินเท่านั้น ไม่ได้มีส่วนเข้ามาในการทําการเกษตรของสมาชิกมากเท่าที่ควร ผู้บริหารสหกรณ์มักหาโอกาสจากสหกรณ์ เช่น กรณีตั๋วปุ๋ยผี จึงได้มีนโยบาสร้างความเข้มแข็งให้สหกรณ์ คือ ยุบเลิกสหกรณ์ที่มีปัญหา พร้อมยกระดับสหกรณ์ให้มีความเข้มแข็งขึ้น โดยการจัดทําบัญชี ตรวจบัญชีอย่างมีประสิทธิภาพ ลดความเสี่ยงในการทุจริต ในส่วนสหกรณ์การเกษตร มุ่งไปสู่การเกษตรแปลงใหญ่ซึ่งสหกรณ์การเกษตรมีพื้นฐานที่ดี เนื่องจากสมาชิกรวมกลุ่มกันอยู่แล้ว มีระบบการบริหารจัดการ มีแหล่งเงินทุน และมีการเชื่อมโยงตลาด” พลเอกฉัตรชัย กล่าว
ดร.วิณะโรจน์ ทรัพย์ส่งสุข อธิบดีกรมส่งเสริมสหกรณ์ กล่าวเพิ่มเติมว่า จังหวัดขอนแก่น มีสหกรณ์โคนม จํานวน 3 สหกรณ์ มีปริมาณน้ํานมทั้งจังหวัดรวม 90 ตัน/วัน จํานวนโคนมทั้งจังหวัด 17, 779 ตัว ซึ่งกรมส่งเสริมสหกรณ์ได้เร่งยกระดับความเข้มแข็งสหกรณ์โคนมทุกแห่ง โดยสหกรณ์โคนมขอนแก่น จํากัด เป็นสหกรณ์ที่ผ่านเกณฑ์มาตรฐานเป็นสหกรณ์ระดับชั้น 1 ปัจจุบันมีสมาชิก 183 คน โคนมจํานวน 8,830 ตัว ปริมาณน้ํานมดิบ 44 ตัน/วัน พื้นที่สหกรณ์ 32 ไร่ ซึ่งเดิมสมาชิกสหกรณ์ประสบปัญหาคุณภาพน้ํานมไม่คงที่ ขาดแคลนเงินทุน ต้นทุนอาหารสัตว์มีราคาสูง มีค่าใช้จ่ายในการดูแลสุขภาพโคนม ภายหลังได้นํานโยบายการยกระดับเกษตรกร และการปฏิรูปภาคการเกษตรไปดําเนินการหลายด้าน อาทิ กรมปศุสัตว์ส่งเสริมด้านการเลี้ยงโค การพัฒนาคุณภาพน้ํานม กรมส่งเสริมการเกษตรส่งเสริมการทําแปลงใหญ่หญ้าเนเปียร์ ส่งผลให้คุณภาพน้ํานมโคของสหกรณ์มีคุณภาพมากขึ้น ผลการดําเนินการ ปี 2559 มีรายได้ 19.71 ล้านบาท ค่าใช้จ่าย 11.87 ล้านบาท กําไร 7.84 ล้านบาท นอกจากนี้สหกรณ์ได้เข้าร่วมโครงการอาหารเสริม (นม) โรงเรียน โดยแปรรูปนมโรงเรียน จํานวน 18.47 ตัน/วัน ส่งให้โรงเรียนในพื้นที่ภาคอีสาน 7 จังหวัด จํานวน 1,000 แห่ง แจกนักเรียน 119,712 คน ทําให้สหกรณ์มีความเข้มแข็งมีผลการดําเนินงานที่ดีขึ้น โดยมีการเปรียบเทียบกับ ปี 2558 มีปริมาณน้ํานมเพิ่มขึ้นจาก 36 ตัน/วัน เป็น 44 ตัน/วัน อัตราสูญเสียน้ํานมลดลง จากวันละ 1 ตัน เป็น 0 (ศูนย์) ปริมาณน้ํานมเฉลี่ย/ตัว/วัน จาก 10 กิโลกรัม เป็น 13 กิโลกรัม ส่งผลให้สมาชิกมีรายได้เพิ่มขึ้นรายละ 8,000 บาท/เดือน
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews@opsmoac.go.th
moac58@gmail.com
www.moac.go.th
www.facebook.com/kasetthai